ตลาดพันธบัตรทุบสถิติใหม่ 6ล้านล้านธปท.ออกมากสุด
ตลาดพันธบัตรคึก ยอดคงค้างสูงสุดในประวัติศาสตร์ แตะ 6 ล้านล้านบาท
23 เม.ย. 2555

ตลาดพันธบัตรคึก ยอดคงค้างสูงสุดในประวัติศาสตร์ แตะ 6 ล้านล้านบาท 
ธนาคารแห่งประเทศไทย (ธปท.) รายงานยอดคงค้างการออกพันธบัตร และตราสารหนี้ภาครัฐที่ ธปท.เป็นนายทะเบียน ณ สิ้นไตรมาสแรกของปีนี้ พบว่ายอดคงค้างตราสารหนี้ภาครัฐรวมทั้งระบบอยู่ที่ระดับ 6.048 ล้านล้านบาท เพิ่มขึ้น 4.09 แสนล้านบาท หรือเพิ่มขึ้น 7.26% เมื่อเทียบกับไตรมาสก่อนหน้า ที่อยู่ที่ระดับ 5.639 ล้านล้านบาท ซึ่งยอดคงค้างที่เพิ่มขึ้นดังกล่าวมาอยู่ที่ระดับ 6.048 ล้านล้านบาทนี้ ถือเป็นปริมาณที่สูงที่สุดครั้งแรกของตลาดพันธบัตรไทย 
ทั้งนี้ พันธบัตร ธปท.เพิ่มขึ้นมากที่สุด 10.28% จาก 2.642 ล้านล้านบาท เพิ่มเป็น 2.913 ล้านล้านบาท ส่วนใหญ่เป็นพันธบัตรที่ออกมาเพื่อดูดซับสภาพคล่องในระบบให้สอดคล้องกับระดับอัตราดอกเบี้ยนโยบายที่กำหนดโดยคณะกรรมการนโยบายการเงิน (กนง.) และเพื่อเข้าดูแลแทรกแซงค่าเงินบาท เพราะเมื่อธปท.แทรกแซงค่าเงินบาทด้วยการเข้าซื้อเงินเหรียญสหรัฐฯในตลาดก็ต้องปล่อยเงินบาทเข้าสู่ระบบเป็นการทดแทน แต่เพื่อไม่ให้สภาพคล่องเงินบาทสูงเกินระดับที่เหมาะสมกับอัตราดอกเบี้ย ธปท.ก็จะมีภาระที่ต้องออกพันธบัตรดูดเงินบาทกลับเข้ามา
ขณะที่พันธบัตรรัฐบาลเพิ่มขึ้น 1.107 แสนล้านบาท หรือ 4.22% จาก 2.627 ล้านล้านบาท เพิ่มเป็น 2.737 แสนล้านบาท ทั้งนี้ หากพิจารณาจากโครงการลงทุนของรัฐบาลที่เตรียมการไว้ค่อนข้างมาก แต่ในความเป็นจริงรัฐบาลยังไม่ค่อยออกพันบัตรเพื่อระดมทุนตามแผนมากเท่าที่ควร มีเพียงเล็กน้อยเท่านั้นที่ต้องการระดมทุนเพิ่ม ส่งผลให้การออกพันธบัตรรัฐบาลส่วนใหญ่เป็นการออกทดแทนพันธบัตรเดิมที่ครบกำหนดชำระคืน 
พันธบัตรรัฐวิสาหกิจเพิ่มขึ้น 1.298 หมื่นล้านบาท หรือ 4.02% จาก 3.227 แสนล้านบาท เพิ่มเป็น 3.097 แสนล้านบาท เป็นที่น่าสังเกตว่าในช่วงไตรมาสแรกที่ผ่านมา รัฐวิสาหกิจแทบไม่มีการระดมทุนผ่านการออกพันธบัตร ขณะที่ตั๋วเงินคลังมีการออกเพิ่มขึ้น 4 หมื่นล้านบาท ด้านพันธบัตรกองทุนเพื่อการฟื้นฟูและพัฒนาระบบสถาบันการเงิน (กองทุนฟื้นฟูฯ) ยังคงที่ที่ระดับ 4.8 หมื่นล้านบาท
ก่อนหน้านี้ นายประสาร ไตรรัตน์วรกุล ผู้ว่าการ ธปท. กล่าวยืนยันว่าการออกพันธบัตรของ ธปท.จำนวนมากนั้น เป็นไปเพื่อดูดซับสภาพคล่องในระบบ แม้จะอยู่ในระดับที่สูงและเป็นภาระดอกเบี้ยกับ ธปท.บ้าง แต่ก็ออกตามความจำเป็นเพื่อดูแลให้สภาพคล่องสอดคล้องกับการดำเนินนโยบายการเงิน และอัตราดอกเบี้ยนโยบาย 
อย่างไรก็ตาม สภาพคล่องในระบบปัจจุบันยังอยู่ในระดับที่เอื้อต่อการขยายตัวของเศรษฐกิจ มีเงินเพียงพอที่จะรองรับการระดมทุนของรัฐบาล ในการลงทุนโครงการสาธารณูปโภคและโครงการขนาดใหญ่ในอนาคต